Тут хацелася б адзначыць яшчэ адзін момант. Я нездарма заўважыў, што ўстановы ў кожным асобным выпадку становяцца ці зацікаўленымі, ці залежнымі ад кантынгенту. Справа ў тым, што першапачаткова школы знаходзяцца ў розных умовах. І як бы нам таго ні хацелася, але далёка не ўсё залежыць ад таленавітасці кіраўніка і прафесіяналізму калектыву. Ты можаш арганізаваць надзвычай добры адукацыйны працэс, але калі ў гэтай мясцовасці няма дзяцей школьнага ўзросту, то гэта не дапаможа. З іншага горада не паедуць. Установа ў густанаселеным маладым мікрараёне ў любым выпадку першапачаткова мае больш шансаў на большае фінансаванне, чым тая, якая знаходзіцца ў старым мікрараёне. Ад увядзення новай сістэмы фінансавання ўстаноў адукацыі і аплаты працы педагогаў выйграюць школы буйных гарадоў, а сярод гэтых школ тыя, якія створаны даўно і маюць вядомасць сярод бацькоў і іх дзяцей.